Lewenslank vir moord op geliefde Karkloof-boerFoto bloot ter illustrasie. (Argieffoto: Lorraine Claasen) Twee mans is in die Pietermaritzburg-hooggeregshof lewenslange tronkstraf opgelê vir die moord op Trevor Murphy (55) in April 2021 op sy plaas in Karkloof in die Howick-omgewing van KwaZulu-Natal. Lulu Sapholakhe Thusi (42) en Micheck Khumalo (47) het tereg gestaan op aanklag van moord, huisbraak, roof, die onwettige besit van ŉ vuurwapen en ontvoering, sê konst. Thenjiswa Ngcobo, woordvoerder van die polisie. Maroela Media het vroeër berig gewapende mans het op 23 April 2021 toegeslaan op ŉ plaas in Howick. Hulle het Murphy met ŉ skerp voorwerp doodgesteek en ŉ werknemer ontvoer. Die huis is geplunder en die verdagtes het toestelle, kruideniersware, ŉ vuurwapen en selfone gebuit voor hulle met Murphy se voertuig weggejaag het. “ŉ Deeglike ondersoek is uitgevoer en Thusi en Khumalo is in hegtenis geneem. Hulle het ŉ paar keer in die hof verskyn voor hulle gevonnis is.” Murphy was ’n welbekende en geliefde boer in die Karkloof-gebied.